CELEX: 32015D1104(01)
Language: mt
Date: 2015-10-26 00:00:00
Title: Deċiżjoni tal-Kummissjoni tas-26 ta’ Ottubru 2015 dwar il-konklużjoni tal-Ftehim ta’ Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u l-Kosovo, min-naħa l-oħra

4.11.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 364/4
            
         DEĊIŻJONI TAL-KUMMISSJONI
   tas-26 ta’ Ottubru 2015
   dwar il-konklużjoni tal-Ftehim ta’ Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u l-Kosovo (1), min-naħa l-oħra
   (2015/C 364/04)
   IL-KUMMISSJONI EWROPEA,
   Wara li kkunsidrat it-Trattat li jistabbilixxi l-Komunità Ewropea tal-Enerġija Atomika, u b’mod partikolari t-tieni paragrafu tal-Artikolu 101 tiegħu,
   Wara li kkunsidrat l-approvazzjoni tal-Kunsill skont l-Artikolu 101 tat-Trattat li jistabbilixxi l-Komunità Ewropea tal-Enerġija Atomika,
   Billi:
   
               (1)
            
            
               Fil-21 ta’ Ġunju 2013 il-Kunsill awtorizza lill-Kummissjoni Ewropea biex tiftaħ in-negozjati mal-Kosovo għal Ftehim ta’ Stabbilizzazzjoni u Assoċjazzjoni. In-negozjati ġew konklużi b’suċċess bl-inizjalar tal-Ftehim fil-25 ta’ Lulju 2014.
            
         
               (2)
            
            
               Il-Ftehim ikopri wkoll materji li jaqgħu taħt kompetenzi tal-Komunità Ewropea tal-Enerġija Atomika.
            
         
               (3)
            
            
               Il-Ftehim għalhekk għandu jiġi wkoll konkluż f’isem il-Komunità Ewropea tal-Enerġija Atomika fejn jidħlu l-materji li jaqgħu taħt it-Trattat li jistabbilixxi l-Komunità Ewropea tal-Enerġija Atomika.
            
         
               (4)
            
            
               L-iffirmar u l-konklużjoni tal-Ftehim huma soġġetti għal proċedura separata fir-rigward ta ’ kwistjonijiet li jaqgħu taħt it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea. Il-Ftehim ta’ Stabbilizzazzjoni u Assoċjazzjoni se jiġi ffirmat f’isem l-Unjoni Ewropea, soġġett għal konklużjoni f’data futura.
            
         
               (5)
            
            
               Dan il-Ftehim huwa mingħajr preġudizzju lejn il-pożizzjoni tal-Istati Membri dwar l-istatus tal-Kosovo, li se jiġi deċiż b’mod konformi mal-prattika nazzjonali tagħhom u d-dritt internazzjonali.
            
         
               (6)
            
            
               Barra minn hekk, l-ebda terminu, għażla ta’ kliem jew definizzjoni użati f’din id-Deċiżjoni u l-Ftehim, la ebda azzjoni ta’ regress lejn il-bażijiet ġuridiċi neċessarji għall-konklużjoni ta’ Ftehim ma jikkostitwixxu r-rikonoxximent tal-Kosovo mill-Komunità Ewropea tal-Enerġija Atomika bħala Stat indipendenti u lanqas ma jikkostitwixxu xi rikonoxximent minn Stati Membri individwali tal-Kosovo f’dik il-kapaċità fejn huma ma jkunux ħadu tali pass.
            
         
               (7)
            
            
               Il-Ftehim ta’ Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa, u l-Kosovo, min-naħa l-oħra, għandu jiġi konkluż f’isem il-Komunità Ewropea tal-Enerġija Atomika,
            
         ADOTTAT DIN ID-DEĊIŻJONI:
   Artikolu 1
   Il-konklużjoni mill-Kummissjoni Ewropea, f’isem il-Komunità Ewropea tal-Enerġija Atomika, tal-Ftehim ta’ Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa, u l-Kosovo, min-naħa l-oħra, hija b’dan approvata.
   It-test tal-Ftehim huwa mehmuż mad-Deċiżjoni tal-Kunsill dwar l-iffirmar, f’isem l-Unjoni Ewropea tal-Ftehim ta’ Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u l-Kosovo, min-naħa l-oħra (2).
   Artikolu 2
   Id-Deċiżjoni preżenti hija mingħajr preġudizzju lejn il-pożizzjoni tal-Istati Membri u tal-Komunità Ewropea tal-Enerġija Atomika rigward l-istatus tal-Kosovo.
   Artikolu 3
   Il-Membru tal-Kummissjoni responsabbli mill-Politika Ewropea tal-Viċinat u n-negozjati għat-tkabbir huwa b’dan awtorizzat li jiffirma l-Ftehim ta’ Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u l-Kosovo, min-naħa l-oħra u li jiddepożita l-att ta’ approvazzjoni msemmi fl-Artikolu 144 tal-Ftehim f’isem il-Komunità Ewropea tal-Enerġija Atomika.
   
      Magħmul fi Brussell, is-26 ta’ Ottubru 2015.
      
         
            Għall-Kummissjoni
         
         Johannes HAHN
         
            Membru tal-Kummissjoni
         
      
   
   
      (1)  Dan l-isem huwa mingħajr preġudizzju dwar l-istatus, u huwa konformi ma’ UNSCR 1244/1999 u l-Opinjoni tal-QIĠ dwar id-dikjarazzjoni tal-indipendenza tal-Kosovo.
   
      (2)  Dok 10728/1/15 REV 1 u 10724/2/15 REV 2 COWEB 66 (għadhom mhumiex ippubblikati fil-Ġurnal Uffiċjali).